Man in hof ná Centurion-seun se doodRuan (Foto: Facebook) ŉ Man het Donderdag in die Pretoria-landdroshof verskyn in verband met die dood van Ruan Viljoen. Centurion Rekord berig Siphiwe Mahlaba (29) het op aanklag van strafbare manslag verskyn. Volgens die berig het landdros Frans von Reiche die saak tot later vandeesmaand uitgestel vir blootlegging van die dossier aan die verdediging. Viljoen (18 ten tyde van sy dood), wat in 2016 aan die Afrikaanse Hoër Seunskool in Pretoria gematrikuleer het, se liggaam is in Maart verlede jaar in die vroeë oggendure ŉ paar honderd meter van sy motor langs die N14-snelweg gevind. Anita Greyvenstein, Viljoen se ma, het voorheen aan Maroela Media vertel haar seun het vermoedelik beheer oor sy motor verloor waarna die motor oor die middelman en die teenoorgestelde bane gery het voordat dit aan die ander kant van die pad teen ŉ boom tot stilstand gekom het. Viljoen was in staat om uit die motor te klim en het sy selfoon gevat, die motor gesluit en was vermoedelik op pad na ŉ nabygeleë vulstasie om sy ouers te bel toe hy deur ŉ motor doodgery is. Die skuldige in die ander motor het van die toneel af weggejaag en Greyvenstein het ná die ongeluk onderneem om nié te rus tot die skuldige vasgetrek word nie. Anita by haar seun Ruan. Mahlaba is glo die eienaar van die voertuig waarvan parte op die toneel gevind is en wat vermoedelik in die botsing betrokke was wat Ruan se lewe geëis het. Mahlaba is gedagvaar om die in hof te verskyn. Greyvenstein het gesê gister se hofverskyning “was verskriklik”. Sy het vroeër aan Maroela Media gesê dit sal tog ŉ mate van berusting bring indien die skuldige in die voorval eindelik boet. “Ons hoop natuurlik dat die skuldige gestraf gaan word, maar dit gaan nooit my kind terugbring nie. Maar in ŉ mate sal dit seker berusting bring. Dit maak ŉ mens klaar om nie te weet wie verantwoordelik is vir hierdie seer nie. “Maar ons wou antwoorde hê. Hoe kan ŉ ma so iets net los? Jy kan nie. Ek sou nooit nie. Al sou dit my 20 jaar geneem het of selfs tot die dag dat ek my kop neerlê, ek sou aanhou baklei het; ek is dit aan Ruan verskuldig.